**Y CYNGOR DYSGU DIGIDOL CENEDLAETHOL (PEDWERYDD TYMOR)**

**CYLCH GORCHWYL**

1. **Diben y Cyngor**

Sefydlwyd y Cyngor Dysgu Digidol Cenedlaethol i hybu diwylliant dysgu uchelgeisiol ac arloesol drwy ddefnyddio cymwyseddau digidol. Mae'r cyngor yn adrodd i'r Gweinidog Addysg.

1. **Swyddogaethau'r Cyngor**

Yn ei bedwerydd tymor, bydd y Cyngor Dysgu Digidol Cenedlaethol yn canolbwyntio ar ddarparu arweiniad arbenigol sector-benodol ar gymhwysedd digidol i gefnogi'r gwaith o ddatblygu a gweithredu arferion gorau mewn dysgu digidol, gan gefnogi nodau Cenhadaeth ein Cenedl (ar gyfer ysgolion) a Digidol 2030 (ar gyfer y sector ôl-16).

Bydd aelodau'r cyngor yn cael eu rhannu ar draws y pum ffrwd waith sy'n sail i Genhadaeth ein Cenedl, ynghyd â dwy ffrwd waith cyffredinol, i sicrhau bod 'cymhwysedd digidol' yn cael ei ystyried a'i integreiddio'n llawn ym mhob cyfnod addysg. Mae'r rhain yn cynnwys:

* + cwricwlwm gweddnewidiol;
  + asesu, gwerthuso ac atebolrwydd;
  + proffesiwn addysgu o ansawdd uchel;
  + arweinwyr sy'n ysbrydoli;
  + rhagoriaeth, tegwch a lles;
  + trefniadau llywodraethu Cenhadaeth ein Cenedl;
  + seilwaith digidol.

Bydd disgwyl i aelodau'r Cyngor fynychu'r cyfarfodydd priodol a rhoi adborth yng nghyfarfodydd tymhorol y Cyngor.

Bydd adroddiad blynyddol yn cael ei lunio gan y Cyngor ar gyfer y Gweinidog Addysg, a fydd yn darparu cyngor yn ymwneud â chymhwysedd digidol ar draws Cenhadaeth ein Cenedl.

Bydd aelodau'r Cyngor yn gweithredu fel ffynhonnell arweiniad, gwybodaeth a chymorth i Lywodraeth Cymru ar ddysgu digidol ac fel cenhadon ar gyfer Cenhadaeth ein Cenedl.

1. **Dangosyddion perfformiad ar gyfer y Cyngor Dysgu Digidol Cenedlaethol**

Bydd y Cyngor yn adolygu canlyniadau ei waith yn seiliedig ar y canlynol:

* pa mor llwyddiannus yw'r defnydd arloesol o gymhwysedd digidol o ran cefnogi datblygiad diwylliant addysgu a dysgu o ansawdd uchel mewn addysg;
* pa mor effeithiol yw'r defnydd uchelgeisiol o dechnolegau digidol o ran creu optimistiaeth a brwdfrydedd ar gyfer addysgu a dysgu yng Nghymru ar draws y pum ffrwd waith allweddol a nodwyd uchod;
* pa mor effeithiol yw rhaglen Hwb o ran cyflawni ei nodau a'i amcanion strategol.

Bydd y Cyngor yn sicrhau eu bod yn ystyried elfennau digidol pedwar diben Cenhadaeth ein Cenedl, gan helpu plant a phobl ifanc i ddod yn:

* ddysgwyr uchelgeisiol, galluog sy’n barod i ddysgu gydol eu hoes
* cyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith
* dinasyddion egwyddorol a gwybodus yng Nghymru a'r byd, sy'n barod i fod yn ddinasyddion yng Nghymru a’r byd
* unigolion iach, hyderus sy’n barod i fyw bywyd gan wireddu eu dyheadau fel aelodau gwerthfawr o gymdeithas.

1. **Cyfarfodydd**

* Bydd y Cyngor Dysgu Digidol Cenedlaethol yn cwrdd unwaith bob tymor.
* Dylai agenda a phapurau'r cyfarfod gael eu hanfon drwy e-bost 14 diwrnod cyn pob cyfarfod.
* Bydd agenda a phapurau cyfarfodydd blaenorol yn cael eu cyhoeddi ar Hwb.
* Bydd y Cyngor yn penderfynu ar leoliadau'r cyfarfodydd o leiaf un tymor ymlaen llaw.
* Bydd gofyn i bob aelod o'r Grŵp gadarnhau nad oes ganddynt unrhyw wrthdaro buddiannau mewn perthynas ag unrhyw faterion a ystyrir gan y Cyngor.
* Bydd Llywodraeth Cymru'n talu unrhyw gostau teithio a chynhaliaeth rhesymol a ysgwyddir gan y Cadeirydd a'r aelodau wrth wneud gwaith y Cyngor, a hynny'n unol â chyfraddau'r sector cyhoeddus.

1. **Aelodau**

Ceir rhestr o aelodau'r Cyngor Dysgu Digidol Cenedlaethol yn Atodiad A.

Bydd yn rhaid i unrhyw aelod sy'n absennol o ddau gyfarfod yn olynol roi'r gorau i'w rôl ar y Cyngor, a gofynnir i'r ysgrifenyddiaeth ddod o hyd i gynrychiolydd arall.

1. **Aelodau ychwanegol ac is-grwpiau**

Bydd y Cyngor yn gallu cyfethol aelodau ychwanegol a sefydlu is-grwpiau, er enghraifft i ehangu ei arbenigedd neu i gefnogi gweithgareddau a flaenoriaethir.

Bydd angen cytuno â Llywodraeth Cymru ar unrhyw aelodau ychwanegol lle ceir goblygiadau ariannol.

1. **Cworwm**

Ystyrir bod y Cyngor yn gwneud cworwm pan fydd y Cadeirydd neu'r Is-gadeirydd a 4 aelod yn bresennol.

**Aelodau'r Cyngor Dysgu Digidol Cenedlaethol 2019-2021**

|  |  |
| --- | --- |
| Chris Britten (Cadeirydd) | Ysgol y Deri, Penarth |
| Gary Beauchamp (Is-gadeirydd) | Prifysgol Metropolitan Caerdydd |
| Dilwyn Owen | Ysgol Gyfun Bro Morgannwg, Bro Morgannwg |
| Paul Watkins | Ysgol Bae Baglan, Port Talbot |
| Alison Howells | Ysgol Gynradd Cwmclydach, Rhondda Cynon Taf |
| Kay Morris | Cyngor Sir Ceredigion |
| Hannah Mathias | Coleg Caerdydd a'r Fro |
| Alyson Nicholson | Cydbwyllgor Systemau Gwybodaeth Cymru |
| Maldwyn Pryce | Estyn |

**Cynrychiolwyr o Lywodraeth Cymru**

|  |  |
| --- | --- |
| Chris Owen | Dirprwy Gyfarwyddwr, Dysgu Digidol |
| Mike Jones | Pennaeth yr Uned Cyflawni Digidol, yr Is-adran Dysgu Digidol |
| Georgina Haarhoff | Dirprwy Gyfarwyddwr Is-adran y Cwricwlwm |
| Kevin Palmer | Dirprwy Gyfarwyddwr Addysgeg, Arweinyddiaeth a Dysgu Proffesiynol |
| Ruth Conway / Chris Jones | Dirprwy Gyfarwyddwr Cymorth i Ddysgwyr / Dirprwy Gyfarwyddwr yr Is-adran Addysg Uwch |
| Marian Jebb | Pennaeth Ansawdd Ôl-16,  Economi, Sgiliau a Chyfoeth Naturiol |
| Rachel Broad | Ysgrifenyddiaeth y Cyngor Dysgu Digidol Cenedlaethol |